Ceres, amptelik 1 Ceres (simbool: ), is die kleinste dwergplaneet in ons Sonnestelsel. Dit is die enigste een in die asteroïdegordel en binne Neptunus se wentelbaan. Sy naam is afgelei van Ceres, die Romeinse godin van groeiende plante, die oes en moederliefde.
Ceres is op 1 Januarie 1801 deur Guiseppe Piazzi ontdek. Met 'n deursnee van sowat 950 km is dit verreweg die grootste liggaam met die grootste massa in die asteroïdegordel; dit maak sowat 'n derde van die gordel se massa uit. Ceres is saamgestel uit rots en ys.
Omdat dit die eerste asteroïde is wat ontdek is, is dit aanvanklik as 'n planeet beskou. Dit is egter in die 1850's as 'n asteroïde herklassifiseer nadat baie ander voorwerpe met soortgelyke wentelbane ontdek is.
Dit lyk of Ceres gedifferensieer is, met 'n rotsagtige kern en 'n ysagtige mantel. Dit kan 'n interne oseaan van vloeibare water onder 'n yslaag hê. Die oppervlak is 'n mengsel van waterys en verskeie gehidreerde minerale soos karbonate en klei. In Januarie 2014 is die uitskeiding van waterdamp uit verskeie streke van Ceres waargeneem. Dit was onverwags, aangesien groot liggame in die asteroïdegordel gewoonlik nie damp uitskei nie; dit is 'n kenmerk van komete.
Nasa het die Dawn-ruimtetuig op 27 September 2007 gelanseer om Ceres en Vesta van nader te ondersoek. In Februarie 2017 is berig die Dawn-ruimtetuig het organiese verbindings, wat dikwels met lewe verbind word, in die Ernutet-krater op Ceres waargeneem.
Ceres het waarskynlik 'n kors van omtrent 40 km dik wat waterys bevat en op 'n laag met hoër digtheid lê wat uit gehidrateerde silikate bestaan en 'n paar persent pekel bevat waardeur dit 'n soort modderoseaan vorm.